Boererate.com: Die Silvester-metode vir kunsmatige asemhaling
Die Silvester-metode vir kunsmatige asemhaling
Indien mond-tot-mond-asemhaling nie moontlik is nie en die persoon is op hulle rug vasgepen, of moet op hulle rug wees, moet die Silvester-metode gebruik word.
Die persoon moet verkieslik op 'n stewige oppervlak lê. Verwyder enige versperrings uit die mond. Plaas iets soos 'n opgevoude kledingstuk of kussing onder die skouers, sodat die kop tot in die ooplugweg-posisie agteroor kan kantel.
Kniel by die persoon se kop, neem die polse en kruis hulle oor die onderste deel van die borskas – hou dit weg van die buik. Wieg nou vorentoe, terwyl jy jou rug reguit hou en druk 2 sekondes lank stewig op die onderste deel van die borskas.
Ontspan die druk, wieg agtertoe en trek met 'n ononderbroke swaaibeweging die ongeval se arms 3 sekondes lank so vêr moontlik opwaarts en uitwaarts. Herhaal dit 12 keer per minuut.
Toets vir 'n hartklop na 4 siklusse. Indien die hart klop, gaan voort tot die natuurlike asemhaling herstel het. Indien daar nie 'n hartklop is nie, pas uitwendige borskassamedrukking toe. Indien die persoon nie reageer nie, gaan voort met die kunsmatige asemhaling, met 15 borskassamedrukkings vir elke 2 Silvester-ventilasies.